माए तऽ माए होइ छथि । ममताक मुर्ती । हमर माए आइ धरि मुँह उठा कऽ किछु नै बजलनि । सब दिन अपन दुखधनियाँमे लागल रहलनि । काँच-पाकल जे भेटै खाएल करथि । से माए किछु दिनसँ बेमार छथि । गैसक रोग परेसान केने छै । से दुखित माए आइ भोरे भोर भनसा घरसँ टोक देलनि," बौआ, आम खएबाक मोन होइत अछि । आइ बजारसँ पाकल मालदह लेने अबिहऽ । "
माएक माँग कोना पुराबी ? आइ हमर हम सबसँ बेसी मजबूर लागि रहल छी । आम नै आनि देबै तऽ माएक मोनमे दुख हेतै आ जँ आनि देबै तऽ गैस फेर परेसान करतै । सोचि रहल छी जे एहि मजबूरीसँ कोना उबरल जाए ! 